Gedagte vir die dag: Om naby God te lewe | Maroela Media
Toe Abram nege en negentig jaar oud was, het die Here aan hom verskyn en vir hom gesê: “Ek is God die Almagtige. Lewe naby My en wees opreg!” (Gen 17:1-2)
God het Abram reeds by sy roeping belowe dat hy ’n groot nasie sou word. Vir die Oosterling was dit die heel beste wat hom toegewens kon word, naamlik om ’n nageslag te hê. Maar toe gebeur dit nie. Abram en Sarai bly kinderloos. Wat ’n teleurstelling! Toe kom God weer ’n keer en ons hoor hoe Hy in Genesis 15 by herhaling vir Abram ’n talryke nageslag belowe. En jou waarlik, Abram neem vir God op sy woord. En die Bybel sê God het dit goedgevind dat Abram so geglo het.
Toe word Abram nege en negentig. Oud en oor die muur. Sarai is ook oud. Tyd is verby. En weer ’n keer kry Abram die belofte: jy sal ’n nageslag hê. En hierdie keer is God meer spesifiek.
Heel eerste moet Abram hoor dat God die Almagtige is. Dis iets wat ’n mens so maklik van God vergeet. Hy is tot alles in staat. Hy kan in die natuur en in mense se lewens ingryp. Moet nooit God se almag onderskat nie.
En dan kry Abram ’n opdrag. In hierdie opdrag word die sukses van ’n gelowige se lewe vervat. Heel eerste: lewe naby God. Moenie koers verloor nie. Moenie ompaaie loop nie. Moenie die pad byster raak nie. Bly net naby God. Dag vir dag. Gee God kans om jou lewenskoers te rig. En dan: wees opreg. En dit het hoofsaaklik te doen met jou verhouding met ander mense. Loop die reguit en eerlike pad met die mense wat jou pad kruis. En dan sal God self sorg vir die pad vorentoe.
Lewe naby God en wees opreg.